Ένα υπέροχο κατάλυμα στην καρδιά της αρχοντικής χώρας της Σύρου, σ’ ένα νεοκλασικό κτήριο του περασμένου αιώνα, που κρατάει στο πείσμα των καιρών έναν χαρακτήρα άλλης εποχής με πινελιές καλλιτεχνικές και άρωμα φρέσκο ελληνικό μιας δεκαετίας ίσως του 50.
Μία αφίσα από ταινία Αλμοδόβαρ πάνω από το κρεβάτι, να θυμίζει έναν χειμώνα που λιγουρεύεται καλοκαίρι, πλακάκια ρετρό στο μπάνιο, να θυμίζουν "τα πιο ωραία λαϊκά", ξύλινα ντουλάπια σε χρώματα παλ στην κουζίνα και μωσαϊκό πάτωμα, ένα μπρίκι και φλυτζανάκια για καφέ ελληνικό, να θυμίζουν μια νιότη αγέρωχη, ευωδιαστά σεντόνια και πετσέτες καθαρές, που μοσχοβολούν απέραντο Αιγαίο. Όλα να συνηγορούν σε μια διάθεση καλοκαιρινή, αναμφίβολα κυκλαδίτικη, βαθιά ελληνική, ανεπανάληπτα ερωτική.
Ένας χώρος φτιαγμένος με αγάπη, αληθινή αγάπη, μεράκι και σεβασμό στον φιλοξενούμενο. Ένας χώρος για ανθρώπους με ευαισθησίες και καλοσύνη!
Μια ταράτσα με θέα στην Άνω Σύρο για τους καθολικούς επισκέπτες και τις δικές τους προσευχές και ένας ορθόδοξος Ναός στα δεξιά με ένα ατελεύτητο "Δι ευχών" κάτω από έναν απείραχτο ουρανό ή τις νύχτες γιομάτο κεντημένα της πατρίδας μου άστρα, συμπληρώνει την ομορφιά, που ζήσαμε εμείς και που συστήνω με κάθε επιφύλαξη να ζήσετε κι εσείς.
Ένα ποτήρι ροζέ, λίγα φρούτα σ’ ένα μπωλ και μια κουβέντα τολμηρή, για την ατέλειωτη ομορφιά που έχει η μικρή ζωή μας!
Η Ιωάννα υπήρξε η ιδανική οικοδέσποινα, που αναζητά κάθε φιλοξενούμενος, καθώς υπήρξε ιδιαίτερα ευγενική, ανθρώπινη, πάντα χαμογελαστή και φιλική. Μας έδωσε πληροφορίες για το νησί, τις παραλίες, τους αέρηδες, τις συνήθειες των ντόπιων του νησιού. Διαθέσιμη πάντοτε, να παράσχει οτιδήποτε της ζητήθηκε! Ένα μεγάλο Ευχαριστώ!
Οφείλω να την ευχαριστήσω και δημόσια, διότι σε μια πραγματικά μεγάλη δυσκολία (ζήτημα το δίχως άλλο ζωής και θανάτου), χωρίς την σημαντική της βοήθεια, δεν θα τα καταφέρναμε ποτέ!
Εις το επανιδείν…